Nóg EFF-LP's in die sop - Maroela Media
EFF-lede en ondersteuners van Mngxitama raak handgemeen verlede week in Kaapstad. Foto: @TheRealClementM op Twitter.
Die Ekonomiese Vryheidsvegters (EFF) het Donderdag gesê die party is besig om dissiplinêre stappe te doen teen twee van sy LP's, Mpho Ramakatsa en Lucky Twala.
"Die EFF gaan nie enige verdere kommunikasie oor die aangeleentheid maak nie, aangesien dit 'n interne aangeleentheid is," het Mbuyiseni Ndlozi, woordvoerder van die EFF, in 'n verklaring gesê. "Ons hoop die lede en die media sal hul samewerking gee."
Daar word vermoed dat Ramakatsa en Twala verbonde is aan EFF-LP Andile Mngxitama se faksie.
Die party het Dinsdag aangekondig dat hy Mngxitama en EFF-LP Khanyisile Litchfield-Tshabalala geskors het. Mngxitama moes verlede Donderdag uit 'n Kaapse hotel, waar hy 'n mediakonferensie sou hou, begelei word nadat EFF-lede en sy ondersteuners handgemeen geraak het.
Gevegte het by die Cape Sun Hotel uitgebreek nadat EFF-lede geweier het om die lokaal te verlaat en gesê het hulle wil hoor wat Mngxitama te sê het. Mngxitama het vroeër 'n kennisgewing aan die media uitgereik waarin hy gesê het hy gaan 'n mediakonferensie hou en dat hy tydens die konferensie sal sê "hoekom sommige EFF-LP's nie 'pay back the money' mag sing nie".
Mngxitama het Dinsdag weer 'n mediakonferensie in Johannesburg gehou. Daar was egter weer 'n skermutseling toe 'n handjievol EFF-lede probeer het om die ingang na die lokaal te versper, en te verhoed dat Mngxitama en sy ondersteuners toegang kry.